## Pravilnik o pomorskom peljarenju

### NN 17/1995 (10.3.1995.), Pravilnik o pomorskom peljarenju

# MINISTARSTVO POMORSTVA, PROMETA I VEZA

Na temelju članka 1043. stavka 1. točke 14., 16.,17. 18.
i 19. Pomorskog zakonika ("Narodne novine", broj 17/94 i 74/94),
ministar pomorstva, prometa i veza donosi

## Pravilnik

### o pomorskom peljarenju

I. OPĆE ODREDBE

Članak 1.

Ovim Pravilnikom utvrđuje se obvezno pomorsko peljarenje (u daljnjem
tekstu: peljarenje) na određenim područjima unutrašnjih morskih
voda i teritorijalnog mora Republike Hrvatske, uvjeti koje mora ispunjavati
trgovačko društvo koje obavlja poslove peljarenja, stručna
sprema, ovlaštenja i drugi uvjeti i obveze koje mora ispunjavati pomorski
peljar, oznaka i iskaznica pomorskog peljara, način obilježavanja
peljarskih brodova i brodica i pozivni znakovi za peljarenje.

Članak 2.

Peljarenje počinje ili završava na granici područja peljarenja
u trenutku kad po stručnim savjetima peljara započne odnosno
završi vođenje broda. Ako se brod mora privezati ili usidriti; peljarenje
završava u času kada se brod priveže ili usidri.

Članak 3.

Peljarenje može biti lučko i obalno.

Članak 4.

Granice obveznog peljarenja, vrijeme i mjesto ukrcavanja i iskrcavanja
peljara određuje:

- za lučko peljarenje

- lučka kapetanija na čijem se području obavlja
peljarenje (u daljnjem tekstu: lučka kapetanija)

- za obalno peljarenje

- ministar pomorstva, prometa i veza (u daljnjem tekstu: ministar).

II. LUČKO PELJARENJE

Članak 5.

Zapovjednik broda dužan je korištiti usluge lučkog ili obalnog
peljarenja u skladu s člankom 104. Pomorskog zakonika.

Članak 6.

U luci u kojoj je obvezno lučko peljarenje, brod se mora peljariti
i ako se premješta s jedne obale na drugu ili se pomiče uzduž obale
upotrebom porivnog stroja. Zapovjednik broda dužan je zatražiti uslugu
lučkog peljarenja najkasnije dva sata prije isplovljenja, premještanja
ili pomicanja.

III. OBALNO PELJARENJE

Članak 7.

Obveznom obalnom peljarenju podliježu brodovi koji prevoze opasne tekuće
kemikalije, odnosno ukapljene plinove. Brodovi iz stavka 1. ovoga članka
kada uplovljavaju u teritorijalno more i unutarnje morske vode Republike
Hrvatske podliježu obveznom obalnom peljarenju: 1. radi uplovljavanja u
luke otvorene za međunarodni promet:

a) za luku Rijeka: - od pozicije 45'11.8 N i 14'29.4 E do granice lučkog
peljarenja

b) za luku Zadar: - od pozicije 44'23.3 N i 14'34.6 E do granice lučkog
peljarenja

c) za luku Šibenik: - od pozicije 43'38.7 N i 15'52.3 E do granice lučkog
peljarenja

d) za luku Split: - od pozicije 43'28.2 N i 16'01.0 E do granice lučkog
peljarenja e) za luku Ploče: - od pozicije 43'05.0 N i 17'00.0 E
do granice lučkog peljarenja 2. kada plove između luka otvorenih
za međunarodni promet od pozicije iskrcavanja lučkog peljara
do pozicije ukrcavanja lučkog peljara u luci dolaska. Zapovjednik
broda dužan je zatražiti uslugu obalnog peljarenja najkasnije šest sati
prije isplovljenja.

IV. PELJARSKO TRGOVAČKO DRUŠTVO

Članak 8.

Lučko i obalno peljarenje može obavljati peljarsko trgovačko
društvo ovlašteno za peljarenje rješenjem Ministarstva pomorstva, prometa
i veza. Peljarsko društvo mora ispunjavati propisane uvjete. Ispunjenje
ovih uvjeta provjerava lučka kapetanija u postupku izdavanja rješenja
iz stavka 1. ovoga članka. Na istom lučkom području
peljarenje može obavljati samo jedno peljarsko trgovačko društvo.

Članak 9.

Peljarsko društvo može obavljati peljarenje ako ima:

1. potreban broj peljarskih brodova i motornih brodica,

2. potreban broj VHF radio-postaja,

3. potreban broj peljara, s valjanom iskaznicom,

4. onoliki broj prijenosnih VHF radio-postaja koliko ima peljara,

5. zaključeni ugovor o osiguranju odgovornosti peljara za vrijeme
peljarenja broda s minimalnom visinom osiguranja od 2.800.000 kuna po događaju,
a sukladno utvrđenoj zakonskoj odgovornosti.

Potreban broj brodova, brodica i peljara određuje rješenjem lučka
kapetanija vodeći računa o prometu brodova na određenom
području.

Članak 10.

Sredstva i oprema iz članka 9. ovoga Pravilnika moraju odgovarati
ovim uvjetima: 1. peljarski brod ili brodica mora imati neprekinutu ravnu
palubu s rukohvatom uzduž slobodnog dijela palube, te odgovarajuće
plovidbene sposobnosti s kojima može nesmetano obavljati poslove pomorskog
peljarenja u svim uvjetima u kojima je luka otvorena za promet brodova;
2. VHF radio-postaja mora biti smještena na svakom brodu ili motornoj brodici
i na mjestu koje je odredeno za peljarsku postaju ; 3 prijenosne VHF radio-postaje
moraju imati srednju snagu odašiljača ne manju od 1 W i ne veću
od 5 W. Sredstva i oprema iz stavka 1. ovoga članka moraju se koristiti
prilikom peljarenja.

Članak 11.

Brod ili motorna brodica iz članka 10. ovoga Pravilnika mora
biti obojen plavom bojom sa bijelom trakom širine 20 cm koja se proteže
uzduž oba boka po cijeloj dužini vidljivog dijela oplate ispod linije palube.
Sa obje strane vidljivog dijela pramca, brod ili motorna brodica mora biti
označen slovom "P" bijele boje, a na obje strane nadgrađa
ili boka mora na vidljivom mjestu biti istaknuta oznaka "PILOT".
Ime broda ili oznaka brodice mora biti propisno ispisana. Brod ili motorna
brodica moraju po danu viti zastavu "H" Međunarodnog signalnog
kodeksa. a noću imati svjetla propisana Pravilnikom o izbjegavanju
sudara na moru.

Članak 12.

Peljarsko trgovačko društvo dužno je voditi peljarski dnevnik,
koji svaki dan mora dostaviti na uvid lučkoj kapetaniji. U dnevnik
se upisuje: vrsta peljarenja, dan, mjesec i godina peljarenja, vrijeme
početka i završetka peljarenja, ime ili oznaka broda, zastava države
pripadnosti broda, vrsta broda, dužina i širina broda, gaz broda i snaga
pogonskog uređaja. U dnevnik treba unijeti i kratak opis događaja
iz članka 14. stavka 4. ovoga Pravilnika.

V. PELJARI

Članak 13.

Peljarenje broda mogu obavljati samo osobe sa valjanom iskaznicom pomorskog
peljara. Peljar dokazuje svojstvo peljara iskaznicom pomorskog peljara
i peljarskom oznakom. Za vrijeme peljarenja, peljar mora imati iskaznicu
pomorskog peljara i nositi peljarsku oznaku na vidljiv način na
odjeći na lijevoj strani grudi.

Članak 14.

Peljar je dužan za vrijeme peljarenja voditi brod i davati stručne
savjete zapovjedniku peljarskog broda u svezi s vođenjem broda, njegovim
privezom i sidrenjem i upozoravati na uvjete plovidbe i propise koji vrijede
za područje na kojem se brod peljari, obavijestiti lučku
kapetaniju putem VHF radio-postaje o započetom i završenom peljarenju.
Peljar je dužan odbiti peljarenje:

a) ako gaz broda ne odgovara dubini mora na mjestu određenom za
privez ili sidrenje broda, odnosno ako na mjestu priveza broda nisu osigurani
uvijeti da brod uvijek može biti sigurno privezan u plutajućem stanju,

b) ako brod nije sposoban za plovidbu ili ako od lučke kapetanije
nije dobio dozvolu za uplovljenje ili isplovljenje,

c) ako zapovjednik broda kojega treba peljariti ne prihvati savjete
u pogledu predstojećeg peljarenja. U slučaju odbijanja peljarenja
iz stavka 2. ovoga članka, peljar je dužan o tome bez odlaganja
izvijestiti lučku kapetaniju. Peljar je dužan pismeno izvijestiti
lučku kapetaniju o obavljenom peljarenju u slučajevima:

a) povrede propisa koje je počinio peljareni ili drugi brod,
a koje se odnose na sigurnost broda, posade, putnika i tereta,

b) pomorske nezgode koju je prouzročio ili pretrpio peljareni
brod,

c) neispravnog funkcioniranja sredstava za sigurnost plovidbe u luci
ili na plovnom putu ili zaprekama na plovnom putu,

d) svake radnje na peljarenom ili drugom brodu koja je dovela ili je
mogla dovesti u opasnost koji od ovih brodova, plutajuće i druge
objekte na plovnom putu ili im nanijeti štetu ili radnji koja je dovela
do zagađenja morskog okoliša.

Članak 15.

Za vrijeme obveznog peljarenja peljar ne smije napustiti zapovjednički
most peljarenog broda prije nego li završi peljarenje bez obzira na to
što zapovjednik peljarenog broda ne prihvaća njegove savjete u svezi
s plovidbom, manevriranjem, privezom i sidrenjem broda. Ako peljarenje
nije obvezno, peljar je dužan prekinuti peljarenje kad to od njega zatraži
zapovjednik peljarenog broda.

Članak 16.

Iskaznicu pomorskog peljara stječe osoba koja položi stručni
ispit za peljara, te posjeduje svjedodžbu pomorskog peljara i ispuni propisane
uvjete. Ispit za stjecanje svjedodžbe pomorskog peljara može polagati osoba
koja:

1. ima ovlaštenje kapetana duge plovidbe,

2. ima posebna ovlaštenja o osposobljenosti za: prijevoz ukapljenih
prirodnih plinova, sigurnost tankera, sigurnost tankera za prijevoz kemikalija,
rukovanje uređajima za automatsko radarsko ucrtavanje, rukovanje radarom
za osmatranje, traganje, spašavanje i opstanak na moru, protupožarnu zaštitu
i rukovanje sredstvima za spašavanje,

3. ima najmanje tri godine plovidbenog staža u svojstvu časnika
palube ili zapovjednika broda,

4. posjeduje zdravstvene i psihofizičke sposobnosti za člana
posade trgovačke mornarice u službi palube,

5. ima najmanje 50 peljarenja pod nadzorom peljara od čega najmanje
pet obalnih peljarenja,

6. zvanje pomorskog radio-telefoniste s općim ovlaštenjima ili
zvanje GMDSS operatora s ograničenim ovlaštenjem. Peljarsku praksu
dužno je osigurati peljarsko trgovačko društvo.

Članak 17.

Peljar obavlja peljarsku praksu i polaže ispit peljara za određeno
područje lučkog peljarenja i obalno peljarenje.

Članak 18.

Peljar koji u posljednjih pet godina nije obavljao peljarsku službu
najmanje 12 mjeseci (s prekidima ili bez prekida) dužaii je obaviti najmanje
dvadeset peljarenja pod nadzorom peljara i ponovno polagati praktični
dio peljarskog ispita.

Članak 19.

Peljar koji je položio peljarski ispit za određeno područje
lučkog peljarenja dužan je, u slučaju da želi peljarenje
obavljati na drugom području. obaviti na tom području petnaest
peljarenja pod nadzorom peljara i polagati praktični dio peljarskog
ispita za to područje.

Članak 20.

Kandidat za polaganje peljarskog ispita ili praktičnog dijela
peljarskog ispita dužan je u toku obavljanja prakse voditi dnevnik kojeg
ovjerava peljar svakog peljarenja i zapovjednik peljarenog broda. Ovjereni
dnevnik kandidat je dužan podnijeti lučkoj kapetaniji prilikom prijave
peljarskog ispita.

Članak 21.

Peljarski ispit sastoji se od usmenog i praktičnog dijela ispita
Usmeni dio ispita polaže se iz predmeta: 1. sigurnost plovidbe, 2. pomorsko
peljarenje, 3. engleski jezik i 4. talijanski jezik.

Članak 22.

Gradivo usmenog dijela peljarskog ispita obuhvaća: Sigurnost plovidbe

a) zemljopisne značajke područja lučkog i obalnog
peljarenja: topografija obale, obalnog ruba i otoka, uvala, prolaza, kanala:

b) hidrografski uvjeti: prilazni pulovi do luka, dubine, plićaci,
podvodne zapreke na plovnom putu, dubine na pojedinim mjestima u luci,
sastav morskog dna na mjestima za sidrenje, morske struje, položaj i karakteristike
svjetionika, obalnih svjetala i oznaka, balisaže, lučki planovi;
pomorske karte i druga pomagala u navigaciji;

c) hidrometeorološka obilježja područja peljarenja, vrste vjetrova,
smjer i brzine vjetra u pojedinim razdobljima godine, dnevne promjene,
temperature, vlaga i tlak zraka, oblaci, oborine, vidljivost, smjer i visina
valova;

d) peljarenje: postupci pri privezu i odvezu brodova, broj, raspored
i karakteristike tegljača, pogodna mjesta za sidrenje, dubina mora
na sidrištima, prilaz obali brodom pri nepovoljnim vremenskim uvjetima,
peljarenje brodova s obzirom na njihovu veličinu, pogon i druge
plovidbene karakteristike, korištenje navigacijskih pomagala pri peljarenju;

e) izvanredni dogadaji na brodu u toku peljarenja, sudar, udar, nasukanje,
požar, eksplozija, prodor vode, postupak u slučaju nagiba broda
uslijed pomicanja tereta, onečišćenje morskog okoliša s broda.

Pomorsko peljarenje

a) plovidba: pravila o izbjegavanju sudara na moru, posebna pravila
o plovidbi na područjima otežanim za plovidbu, propisi o plovnim
putovima, balisaži, pomorskoj rasvjeti, obavještavanju o opasnosti, pružanju
pomoći na moru, traganju i spašavanju na moru;

b) peljarenje: propisi u peljarenju, lučko i obalno peljarenje,
dužnosti peljara;

c) red u luci i na moru: ulazak broda u luku, slobodan promet s obalom,
red na brodu u luci, zabranjene radnje u luci, odlazak broda iz luke, pravila
o redu u lukama, lučke uzance;

d) nadzor državnih organa u luci: dužnost i ovlaštenja lučkih
kapetanija, zdravstveni, carinski fitopatološki nadzor u luci, nadzor nad
prijelazom državne granice i kretanjem na graničnom prijelazu;

e) sprečavanje onečišćenja mora i morskog okoliša,
opća pravila o sprečavanju onečišćenja, pravila
pojedine luke, postupak sa onečišćenim vodama, otpacima tereta,
smećem i fekalijama s brodova, postupak u slučaju onečišćenja,
obveze zapovjednika broda u slučaju onečišćenja s njegovog
broda

Engleski jezik

Konverzacija i dobro poznavanje pomorskih izraza koji se koriste u svezi
s plovidbom, manevriranjem, peljarenjem, boravkom broda u luci. Dobro poznavanje
izraza koji se koriste u standardnom navigacijskom riječniku.

Talijanski jezik

Konverzacija i dobro poznavanje pomorskih izraza koji se koriste u svezi
s plovidbom, manevriranjem, peljarenjem i boravkom broda u luci.

Članak 23.

Praktični dio ispita obuhvaća:

1. manevar uplovljenja većeg broda u luku,

2. manevar isplovljenja većeg broda iz luke,

3. plovidbu brodom između dvije luke na području obveznog
obalnog peljarenja.

Članak 24.

Kandidat polaže prvo usmeni, pa potom praktični dio ispita. Kandidat
koji ne položi jedan od predmeta usmenog dijela ispita može polagati popravni
ispit u roku koji ne može biti kraći od 30 ni dulji od 60 dana. Kandidat
koji ne položi više predmeta usmenog dijela ispita, popravni ispit ili
praktični dio ispita, može peljarskom ispitu pristupiti još dva
puta. Kandidat koji ne položi praktični dio ispita dužan je ponoviti
peljarsku praksu iz članka 16. stavka 2. točke 5. ovoga Pravilnika.
Između prvog i drugog polaganja ispita mora proteći najmanje
šest mjeseci. Kandidat se iz pojedinog predmeta usmenog dijela ispita i
praktičnog dijela ispita ocjenjuje "položio" ili "nije
položio".

Članak 25.

Ispit za pomorskog peljara polaže se pred ispitnom komisijom lučke
kapetanije. Ispitna komisija sastoji se od predsjednika, dva člana
i njihovih zamjenika. U radu komisije mogu sudjelovati, bez prava odlučivanja,
zapisničar i ispitivači. Jedan član ispitne komisije
mora imati zvanje pomorskog peljara, za područje za koje kandidat
polaže peljarski ispit. Ispitnu komisiju imenuju ministar na rok od jedne
godine. Članovi komisije moraju imati zvanje kapetana duge plovidbe
i plovidbeni staž u svojstu zapovjednika broda najmanje tri godine. Peljaru
koji je položio peljarski ispit, lučka kapetanija izdaje svjedodžbu
pomorskog peljara.

VI. ISKAZNICA I OZNAKA POMORSKOG PELJARA

Članak 26.

Peljaru koji posjeduje svjedodžbu pomorskog peljara, te koji ispuni
propisane uvjete, lučka kapetanija izdaje iskaznicu pomorskog peljara
i vodi registar izdatih iskaznica. Iskaznica pomorskog peljara je veličine
105 x 75 mm, a sastoji se od dva lista koji se nalaze u tamnoplavom tvrdom
uvezu. Obrazac iskaznice, sa sadržajem na hrvatskom i engleskom jeziku,
sastavni je dio ovoga Pravilnika (Prilog 1). U registar izdatih iskaznica
upisuje se: registarski broj iskaznice, ime, očevo ime i prezime
peljara, dan, mjesec i godina rođenja, mjesto rođenja, datum polaganja
peljarskog ispita, datum izdanja iskaznice, godina za koju je valjanost
iskaznice produljena, duljina peljarskog staža u prethodnoj godini, područje
peljarenja za koje je iskaznica izdata, naziv lučke kapetanije koja
je produljila valjanost iskaznice i datum produljenja iskaznice

Članak 27.

Iskaznica pomorskog peljara vrijedi godinu dana od dana izdavanja i
može se ponovno produžiti. Peljarsku iskaznicu produžuje lučka kapetanija.
Peljar koji zahtijeva produljenje peljarske iskaznice dužan je lučkoj
kapetaniji podnijeti potvrdu peljarskog društva iz koje će biti vidljivo
koliko je vremena peljar obavljao peljarsku službu u proteklih pet godina,
potvrdu o zdravstvenoj i psihofizičkoj sposobnosti za članove
posade trgovačke mornarice u službi palube, te dokaze o ispunjavanju
uvjeta iz članka 16. stavka 1. točke 2. ovoga Pravilnika.
Peljaru koji ne udovolji uvjetima iz stavka 3. ovoga članka, lučka
kapetanija neće produljiti valjanost peljarske iskaznice. Lučka
kapetanija koja je produljila valjanost peljarske istaznice dostavit će
bez odlaganja Ministarstvu pomorstva, prometa i veza podatke iz stavka
3 ovoga članka.

Članak 28.

Peljarska oznaka izrađuje se od tvrdog materijala, okruglog je oblika,
vanjskog promjera 50 mm. Oznaka je omeđena žutim rubom širine 4 mm.
Unutar žutog ruba na svjetloplavom polju ucrtan je pravokutnik veličine
29 x 24 mm okomito podijeljen na dva polja od kojih je lijevo bijele, a
desno crvene boje (slovo "H" Međunarodnog signalnog kodeksa).
Grafički prikaz oznake sastavni je dio ovoga Pravilnika (Prilog
2).

VII. ZNAKOVI ZA PELJARENJE

Članak 29.

Brod koji traži peljara uputit će poziv VHF radio-postajom, a
tijekom dana istaknut će i znak "G" Međunarodnog signalnog
kodeksa. Izuzetno, brod koji traži peljara može odašiljati zvučni
ili svjetlosni znak slova "G" Međunarodnog ili pokazivati
bijelo svjetlo iznad ograde palube u razmacima od jedne minute.

Članak 30.

Peljarska radio-postaja odnosno peljarski brod ili brodica potvrđuju
prijem poziva VHF radio-postajom ili zvučnim ili svjetlosnim odašiljem
slova "H" Međunarodnog signalnog kodeksa.

Članak 31.

Brod koji se peljari dužan je od dolaska peljara na brod do njegova
odlaska s broda istaknuti na jarbolu znak "H" Međunarodnog
signalnog kodeksa.

VIII. NADZOR

Članak 32.

Nadzor nad obavljanjem peljarenja obavljaju inspektori sigurnosti plovidbe.
Inspektor sigurnosti plovidbe provjerava da li peljarsko trgovačko
društvo ispunjava uvjete iz članka 9. ovoga Pravilnika. Ako inspektor
sigurnosti plovidbe utvrdi da peljarsko trgovačko društvo ne ispunjava
uvjete iz stavka 2. ovoga članka ili da su sredstva i oprema dotrajali,
naložit če peIjarskom trgovačkom društvu da utvrđene
nedostatke ukloni, a ako oni u utvrđenom roku to ne učine, izvijestit
će o tome Ministarstvo pomorstva, prometa i veza koje će povući
odobrenje za obavljanje peljarenja

IX. POMORSKI PREKŠRAJI

Članak 33.

Novčanom kaznom od 5.000 do 15.000 kuna kaznit će se za
pomorski prekršaj peljarsko trgovačko društvo koje obavlja peljarenje,
ako: 1. uskrati pravovremeno zatraženo peljarenje, sukladno odredbama članka
6. stavka 1. i članka 7. stavka 1. i 2. ovoga Pravilnika, 2. dopusti
da peljarenje obavlja osoba koja nema valjanu iskaznicu pomorskog peljara,
sukladno odredbi članka 9. stavka 1. točka 3. ovoga Pravilnika,
3. ne postupi sukladno odredbi članka 12. ovoga Pravilnika, 4. ne
osigura peljarsku praksu (članak 16. stavak 3.). Za prekršaj iz
stavka 1. ovoga članka kaznit će se novčanom kaznom
od 500 do 2.000 kuna i odgovorna osoba u peljarskom trgovačkom društvu
koje obavlja poslove peljarenja.

Članak 34.

Novčanom kaznom od 1.000 do 5.000 kuna kaznit će se za
pomorski prekršaj peljar ako:

1. ne postupi sukladno s odredbom članka 11. stavak 3. ovoga
Pravilnika,

2. za vrijeme peljarenja nema iskaznicu pomorskog peljara ili ne nosi
peljarsku oznaku sukladno odredbi članka 13. stavak 3. ovoga Pravilnika,

3. ne obavi radnje propisane odredbom članka 14. stavak 1. ovoga
Pravilnika,

4. obavi peljarenje broda suprotno odredbi članka 14 stavka 2.
ovoga Pravilnika

5. ne obavijesti lučku kapetaniju o odbijanju peljarenja sukladno
odredbi članka 14. stavka 3. ovoga Pravilnika,

6. lučkoj kapetaniji ne podnese pismeni izvještaj o obavljenom
peljarenju u slučajevima iz članka 14. stavka 4. ovoga Pravilnika,

7. napusti zapovjednički most peljarenog broda suprotno odredbi
članka 15. stavak 1. ovoga Pravilnika, 8. ne prekine peljarenje
sukladno odredbi članka 15. stavak 2. ovoga Pravilnika.

Članak 35.

Novčanom kaznom od 2.000 do 6.000 kuna kaznit će se za
pomorski prekršaj zapovjednik broda ako:

1. ne koristi usluge lučkog ili obalnog peljarenja u slučaju
kad je takvo peljarenje obvezno (članak 5.),

2. ne zatraži uslugu peljarenja sukladno odredbama članka 6.
stavka 2. i članka 7. stavka 3. ovoga Pravilnika,

3. ne postupi sukladno s odredbom članka 31. ovoga Pravilnika.

Članak 36.

Ministarstvo pomorstva, prometa i veza će u roku 60 dana od dana
stupanja na snagu ovoga Pravilnika, objaviti. u "Narodnim novinama"
poziv za javno prikupljanje ponuda zainteresiranih peljarskih trgovačkih
društava radi provedbe članka 104. Pomorskog zakonika i članka
8. ovoga Pravilnika.

Članak 37.

Danom stupanja na snagu ovoga Pravilnika, pravne i fizičke osobe
koje obavljaju peljarenje po prijašnjim propisima, nastavit će obavljati
peljarenje do izdavanja odobrenja sukladno članku 104. Pomorskog
zakonika i članku 8. ovoga Pravilnika.

Članak 38.

Stupanjem na snagu ovoga Pravilniha prestaju vrijediti: Naredba o načinu
obilježavanja peljarskih brodova i čamaca i o pozivnim znakovima
za peljarenje ("Narodne novine", br. 31/74. i 18/90), Pravilnik
o oznaci i legitimaciji peljara pomorskog peljarenja ("Narodne novine",
br. 31/74), Pravilnik o stručnoj spremi i drugim uvjetima koje mora
ispunjavati peljar pomorskog peljarenja ("Narodne novine", br.
31/74) i Naredba o obaveznoj pilotaži na određenim područjima
obalnog mora ("Narodne novine", br. 53/91).

Članak 39.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-01/95-02/18

Urbroj: 530-01-95-5

Zagreb, 20. veljače 1995.

Ministar pomorstva, prometa i veza

**Ivica Mudrinić, dipl. ing.,** v. r.

---

![](dodatni/362632.gif)

![](dodatni/362633.gif)

![](dodatni/362634.gif)

![](dodatni/362635.gif)

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Pravilnik, NN 17/1995-344